L'Eliana acollirà de nou un campionat Fit Kid
25 de abril de 2025

• El Poliesportiu celebrarà del 2 al 4 de maig l’Open Nacional Base Fit Kid, amb rècord de participació i més de 2.000 assistents previstos.

L'Ajuntament de l'Eliana, en col·laboració amb la Federació Espanyola de Ball Esportiu, ha presentat aquest migdia l’Open Nacional Base Fit Kid, que se celebrarà els pròxims 2, 3 i 4 de maig al Poliesportiu Municipal.

Serà la segona vegada que la localitat exerceix de seu d'aquesta competició nacional de ball esportiu, que en aquesta edició de nivell base batrà rècord de participació, amb 570 joves d'entre 6 i 25 anys procedents de més de 30 clubs. Els i les participants competiran en les modalitats d'individuals, duos i grups, en un campionat amistós però puntuable per als ascensos de nivell del pròxim any.

L'acte de presentació ha tingut lloc en el Saló de Plens de l'Ajuntament i ha comptat amb la presència de l'alcalde, Salva Torrent; del president de la Federació Espanyola de Ball Esportiu, l’elianer Luis Vañó; i de Marga Parets, responsable nacional de la modalitat Fit Kid. Torrent ha agraït la confiança de la Federació, una ocasió més, i ha posat en valor l'elevada participació en nivells d'iniciació, “que dona mostra de la consolidació d'aquesta disciplina i el gran futur que té per davant”.

Durant tot el cap de setmana, el campionat preveu rebre més de 2.000 assistents. Les entrades ja es poden adquirir a través del web oficial de la federació, i l'esdeveniment podrà seguir-se també en directe via streaming en el Canal Olímpic del Comité Olímpic Espanyol COE.

L'alcalde ha animat tota la ciutadania a gaudir d'aquest gran esdeveniment i ha traslladat els seus millors desitjos d'èxit als i les participants, “en un cap de setmana que promet estar ple de talent, esportivitat i un ambient immillorable en el Poliesportiu".